'Dís hoe en hoekom ek my ma vermoor het' | Maroela Media
Francina van der Merwe. Foto: Facebook
Die 22-jarige Pieter le Roux van Vermaaklikheid in die Wes-Kaap het Woensdag erken dat hy sy ma, Francina van der Merwe (55), op 27 Julie wreed in haar huis op Skoolkop vermoor het.
Le Roux het in sy pleitverduideliking sy motief agter dié moord bekend gemaak en ook in 'n gedetailleerde opsomming vertel hoe sy ma gesterf het.
Volgens die pleitverduideliking het Le Roux en sy ma hul lewe lank 'n wankelrige verhouding gehad. Sy het hom glo sedert sy kinderjare geskel, gevloek en aangerand.
Van der Merwe het glo baie gedrink en dan vir hom goed soos "jy is mal in jou kop, jy is nie reg nie" en "jou mal d*nner" geskree. Sy sou hom daarna altyd aanrand, beweer Le Roux.
Hy het verder aangevoer sy het hom talle kere "sonder rede" deur die gesig geslaan en gesê sy gaan hom doodmaak as hy dit waag om weg te loop van die huis af. Van der Merwe het hom glo ook verbied om 'n "regte werk" te kry, en gesê sy werk is om die huis en tuin skoon te hou. Hy moes glo verskeie aande in die buitekamer slaap ná "een van haar woedebuie" wat byna altyd die gevolg van drank was.
Druk tussen die twee partye het vererger toe Le Roux met 'n bruin vrou van die omgewing begin kuier het.
"Sy het my gevloek en verskree oor die verhouding. Dit was baie moeilik, omdat ons nie baie kontak met wit mense gehad het nie. Sy wou my vrou vir my kies en het dit duidelik gemaak ek mag nie met 'n bruin meisie in 'n verhouding wees nie."
Le Roux het alleen saam met sy ma in die huis gebly, maar het 'n halfbroer en halfsuster gehad. Sy ander halfsuster is vroeg 2016 in 'n motorongeluk oorlede.
Hy sê sy suster se afsterwe was baie traumaties, omdat sy altyd 'n toevlug was wanneer dinge tuis handuit geruk het. "My ma het baie kere gesê sy wens ek het doodgegaan en nie my sussie nie."
Le Roux voer aan dit is as gevolg van dié mishandeling, dat hy in Junie 2016 sy ma met miergif probeer doodmaak het. Hy het die miergif in haar tee gegooi. Aangesien sy net 'n halwe koppie van dié tee gedrink en toe gaan slaap het, het sy oorleef. Sy het glo die volgende oggend die res van die koue tee klaar gedrink, maar steeds oorleef.
Hy het sy vriendin van dié poging tot moord vertel. Op die dag van die moord, drie weke na die eerste poging tot moord, het hy 20:30 by die huis gekom nadat hy eers by sy vriende en toe by sy vriendin gekuier het.
"Toe ek by die huis kom, het ek koffie gemaak en 'n sigaret gerook. Sy het my gevra hoekom ek so laat is en gesê daar is huisreëls. Ek het gesê ek was by my meisie, waarna sy begin skree en baklei het. Ek wou nie baklei nie, en het televisie gekyk. Sy het gesê ons sal die volgende dag daaroor praat, en het gaan slaap.
"Toe ek sien sy slaap, het ek 'n graaf buite gaan haal. Ek was nie onder die invloed van dwelms of alkohol nie, en ek kon nugter dink. Ek het langs haar bed gaan staan [met die graaf] en wou myself keer, maar het besluit om voort te gaan en haar oor die kop geslaan terwyl sy slaap. Sy het wakker geword en gevra: 'Wat maak jy?' Ek het haar aanhou slaan oor die kop en teen haar arm. Sy het gesê ek moet stop, en toe besef ek die graaf werk nie."
Le Roux sê hy het buite toe gegaan om 'n koevoet te gaan haal. Hy het Van der Merwe op haar kamervloer aangetref waar sy op haar maag gelê het.
"Ek het haar toe talle kere met die koevoet in haar nek gesteek. Toe sy ophou asemhaal, het ek gestop. Ek het haar daarna by die huis uitgesleep en wou haar in die motor sit, maar sy was te swaar. Talle ander pogings om haar in die motor te kry, was ook tevergeefs. Ek het toe 'n ankertou geneem en haar [aan haar enkels] vasgemaak aan die motor. Ek het haar agter die motor aangesleep tot by Blombos-heuwel."
Hy het huis toe gery en sy vriendin gebel en gesê sy ma is dood, maar nie dat hy haar doodgemaak het nie. Hy het die bebloede deel van die mat uitgesny, die bebloede klere, graaf en die koevoet in 'n vuur gegooi om die bloed weg te brand.
Die polisie het daarna opgedaag, en wou weet waar Van der Merwe is. Hy het hulle na Blombos-heuwel vergesel, en is toe weer terug na die huis. Hulle het die bedekte deel van die vloer gesien waar die bloed was, dit opgelig en toe die bebloede vloer gesien.
"Ek het erken dis haar bloed, waarna hulle my in hegtenis geneem het."
Le Roux sê sy van verskil van dié van sy oorlede ma, omdat sy haar nooiensvan teruggevat het ná sy van haar man, sy pa, geskei het. Hy sê hy het nooit die huis verlaat of weggehardloop nie, maar eerder altyd by sy ander halfsuster gebly omdat Van der Merwe gedreig het om hom dood te maak.
Hy is Woensdag skuldig bevind in die hof, maar sy halfsuster en 'n dokter moet nog getuig voor die vonnis opgelê word. Hy sal na verwagting volgende week gevonnis word.
Maroela swak berriggewing. Woorde verkeerd gespel. Strukture van sinne o begrypbare. Ag nee kom aan!!
Mens kan die man nie oordeel nie – "it's the last straw that break the camel's back". Mag jy jou lewe omdraai en vrede vind. Klink waarlik of hy tot op 'n punt gedryf was.
As hierdie waar is en ek glo nogal dat dit is, is dit verskriklik hartseer en my hart gaan uit na hom.
Baie ouers verstaan nie hoekom hulle kinders hulle nie kontak of by hulle kuier nie. Dis omdat ouers sekere kinders altyd probeer afkraak en verneder. Ek het GEEN goeie verhouding met my eie ma nie. As ek haar sien dan kry ek 'n weersin in my,nie omdat sy my mishandel het nie maar omdat sy my altyd probeer verneder het. As ek my hare wou sny moes dit wees soos sy wou he dit moet gesny word. As ek iets wou proe dan het sy 'n eetlepel vol daarvan in my mond gedruk ipv 'n bietjie gee om die smaak… Lees meer »